****

**ประกาศมหาวิทยาลัยธรรมศาสตร์**

**เรื่อง อำนาจหน้าที่และการแบ่งหน่วยงานภายในส่วนงานของสำนักงานศูนย์เทคโนโลยีสารสนเทศ**

**และการสื่อสาร พ.ศ. ๒๕๖๑**

**.............................**

โดยที่เป็นการสมควรกำหนดอำนาจหน้าที่และการแบ่งหน่วยงานภายในส่วนงานของสำนักงานศูนย์เทคโนโลยีสารสนเทศและการสื่อสาร

อาศัยอำนาจตามความในมาตรา ๓๙ แห่งพระราชบัญญัติมหาวิทยาลัยธรรมศาสตร์ พ.ศ. ๒๕๕๘ ประกอบข้อ ๑o/๑ ของข้อบังคับมหาวิทยาลัยธรรมศาสตร์ว่าด้วยการจัดตั้งและการแบ่งส่วนงานของมหาวิทยาลัยธรรมศาสตร์(ฉบับที่ ๓) พ.ศ. ๒๕๖๑ อธิการบดีโดยความเห็นชอบของสภามหาวิทยาลัยในคราวประชุมครั้งที่ ๔/๒๕๖๑ เมื่อวันที่ ๓o เมษายน ๒๕๖๑ จึงออกประกาศไว้ ดังนี้

**ข้อ ๑** ประกาศนี้เรียกว่า “ประกาศมหาวิทยาลัยธรรมศาสตร์ เรื่อง อำนาจหน้าที่และการแบ่งหน่วยงานภายในส่วนงานของสำนักงานศูนย์เทคโนโลยีสารสนเทศและการสื่อสาร พ.ศ. ๒๕๖๑”

**ข้อ ๒** ให้สำนักงานศูนย์เทคโนโลยีสารสนเทศและการสื่อสาร อำนาจหน้าที่ให้บริการและสนับสนุนการศึกษาที่เกี่ยวกับการวางแผน ส่งเสริม พัฒนาและดำเนินกิจการเกี่ยวกับเทคโนโลยีสารสนเทศ และการสื่อสารเพื่อการบริหารงาน การจัดการศึกษา การทำวิจัย การให้บริการทางวิชาการ และการทำนุบำรุงศิลปะวัฒนธรรมของมหาวิทยาลัย และอำนาจหน้าที่อื่นที่สภามหาวิทยาลัยหรืออธิการบดีมอบหมาย

**ข้อ ๓ สำนักงานเลขานุการ** มีอำนาจหน้าที่ดำเนินงานด้านการบริหารงานทั่วไป ด้านการจัดทำนโยบายและแผน ด้านการประกันคุณภาพ ด้านการบริหารงบประมาณ การเงิน บัญชี และการพัสดุ ด้านการบริหารงานบุคลากร ด้านการบริหารอาคารสถานที่ ด้านงานระบบคอมพิวเตอร์และเครือข่ายด้านงานวิเคราะห์และพัฒนาระบบ ตลอดจนการสนับสนุนการบริหารสำนักงานและอำนาจหน้าที่อื่นที่ผู้อำนวยการสำนักงาน   
ศูนย์เทคโนโลยีสารสนเทศและการสื่อสารมอบหมาย

**ข้อ ๔** สำนักงานเลขานุการแบ่งหน่วยงานภายในออกเป็น ๓ งานดังนี้

**(๑) งานบริหารและอำนวยการ** มีอำนาจหน้าที่ด้านงานบริหารสำนักงาน ด้านนโยบายและแผนด้านงานบริหารบุคคล ด้านงานสารบรรณ ด้านการประชุม ด้านงานอาคารสถานที่และยานพาหนะ ด้านการเงินงบประมาณ การบัญชี การพัสดุ ด้านการประกันคุณภาพด้านงานสารสนเทศเพื่อการบริหารและปฎิบัติหน้าที่อื่นตามที่ได้รับมอบหมาย

**(๒) งานระบบคอมพิวเตอร์** มีอำนาจหน้าที่ด้านการวางแผนและดำเนินการเพื่อพัฒนาด้านโครงสร้างพื้นฐานระบบคอมพิวเตอร์และเครือข่ายของมหาวิทยาลัยในทุกศูนย์การศึกษา ด้านการบริหารจัดการระบบคอมพิวเตอร์และเครือข่ายของมหาวิทยาลัย ด้านบริหารจัดการและพัฒนาการให้บริการ อินเตอร์เน็ตและระบบไปรษณีย์อิเล็กทรอนิกส์และปฎิบัติหน้าที่อื่นตามที่ได้รับมอบหมาย

**(๓) งานวิเคราะห์และพัฒนาระบบ** มีอำนาจหน้าที่ด้านการกำหนดมาตรฐานเทคโนโลยีสารสนเทศ ด้านการพัฒนาระบบสารสนเทศและโปรแกรมต่างๆด้านการพัฒนาเว็บและผลิตสื่ออิเล็กทรอนิกส์ ด้านการฝึกอบรมและให้บริการคอมพิวเตอร์ ด้านการบำรุงรักษาระบบและปฎิบัติหน้าที่อื่นตามที่ได้รับมอบหมาย

ทั้งนี้ตั้งแต่บัดนี้เป็นต้นไป

ประกาศ ณ วันที่ ๒ กรกฎาคม พ.ศ. ๒๕๖๑

(รองศาสตราจารย์ เกศินี วิฑูรชาติ)

อธิการบดี